આત્મવિલોપનની ચીમકીને પગલે બીજા જ દિવસે પોલીસ અરજદારોને શોધવા માંડી. જેની પાછળનો તેમનો ઉદ્દેશ્ય જોકે અરજદારોને ન્યાય આપવાનો નહીં, પણ તેઓ આત્મવિલોપન ન કરી લે એટલે અટકાયત કરી લેવાનો હતો, પણ ‘લાંબા હાથ’વાળી પોલીસ ત્રણ દિવસ સુધી અરજદારોને શોધી શકી નહીં. પરિણામે જિલ્લા વહીવટી તંત્ર અને પોલીસ અધિકારીઓએ આખી વાતને હળવાશથી લઈ લીધી. દુદખાના એક વ્યક્તિ નામ ન આપવાની શરતે જણાવે છે, ‘કલેક્ટર આનંદ પટેલ અને પાટણ ડીએસપી અશ્વિન જી. ચૌહાણે મુખ્યમંત્રી કાર્યાલયના આદેશ છતાં ન તો અરજદારોને ન્યાય આપ્યો, ન તેમનો કબજો મેળવીને સમજાવટ માટે પ્રયત્નો કર્યા એટલે આ બન્યું.’ આ તરફ પાટણ જિલ્લા પોલીસ વડા અશ્વિન જી. ચૌહાણનું કહેવું છે કે, તેમણે અરજદારોને શોધવાનો પૂરતો પ્રયત્ન કર્યો હતો. તારીખ ૦૯-૦૨-૨૦૧૮ના રોજ અરજદાર રામાભાઈની માતા અને ભત્રીજા વહુનું નિવેદન લીધું હતું. ૧૦ ફેબ્રુઆરીએ ઊંઝા, ૧૧-૦૨-૨૦૧૮ ફરી દુદખા અને પછી ૧૩-૦૨-૨૦૧૮ના રોજ તેમના દીકરાના ઘેર ગાંધીધામ ખાતે તપાસ કરી હતી. ૧૪-૦૨-૨૦૧૮ના રોજ શંખેશ્વર અને બાસ્પા ખાતે પણ તપાસ કરી હતી, પણ અરજદારો મળ્યા નહોતા. અહીં સવાલ એ થાય કે, પોલીસ આટલી હાઈટેક થઈ છે, સંસાધનો પણ વધ્યાં છે ત્યારે અરજદારો મળ્યાં નહીં એ કેવી રીતે શક્ય છે.